
Persongalleri

Guri Dalheim, tidl. Nordvang, f. 1856, foreldreløs datter av et småbrukerpar

Lars Dalheim, f. 1854, går under navnet Lesaren, jernbaneslusk, gift med Guri

Emma, omtrent 11 år. Pleiedatter til Guri og Lars. Ukjent bakgrunn

Gammelkokka, f. 1829, Kari Olava Svensen, mangeårig kokke i jernbanebrakker

Ingeniøren, f. 1848, Carl Fredrik Berger, ansvarlig for å prosjektere stasjonsbygninger

Else Marjane Halvorsen, f. 1856, eldste datter av enkefru Halvorsen, arbeider i familiens boktrykkeri

Kontraktøren, f. 1825, ansetter slusk og kokker, bygger del av jernbanen på kontrakt

Stor-Ola, f. 1836, leder av arbeidslaget der Lars er ansatt

Krølle, f. 1854, annen ung slusk

Svensken, f. 1835, rotløs og uforutsigbar rallar som har et forhold til Gammelkokka

Lovise Halvorsen, f. 1819, enkefru etter boktrykker Andreas Halvorsen

Othelia, f. 1858, Dorthea, f. 1861 og Jacob, f. 1863, Else Halvorsens søsken




Slik sluttet forrige bok:

Med det samme hørte de en kraftig banking på døra.

– Jeg håper inderlig det er Gammelkokka, hvisket Guri både lattermildt og forskrekket. – Hun lovde å komme med kaffe, så vi kan kose som riktige herskapsfolk.

Rødblussende og motvillig krøp hun ut av det varme favntaket til Lars. – Vent litt, så åpner jeg, sa hun så høyt at kokka skulle høre henne, og skyndte seg å ta på nattserken.

Utenfor døra sto Gammelkokka med et fat med kaffekopper og biteti, pent dandert på en liten hvit brikke.

– Her var det da livat, sa hun og blunket megetsigende til Guri. – Jeg tenkte det kunne smake med en kaffesup, men kanskje kommer jeg for tidlig?

Til sin beskjemmelse merket Guri hvordan hun rødmet. Likevel klarte hun ikke la være å smile fra øre til øre.

Brått slo det henne at kokka kom alene. Hun hadde ventet å se det ivrige ansiktet til Emma.

– Jeg skal ikke forstyrre, sa Gammelkokka og ga brettet til Guri. – Bli bare liggende så lenge dere lyster, det er ikke noe som har noen hast.

Takknemlig tok Guri imot brettet. Samtidig fikk hun følelsen av at det var noe som ikke helt stemte.

– Hvor er Emma? spurte hun.

– Jeg veit ikke, sa kokka. – Hu sov vel … ja, hvor var det nå hu skulle ligge?

– I et av kammersene sammen med den unge tjenestejenta. Du vet, hun vi snakket med i går. Hun viste meg og Emma hvor de skulle sove.

– Åh, ja, nå husker jeg. Hu som Emma syntes var litt streng eller noe.

– Men har du sett henne i dag? Emma altså.

– Nei … Kokka dro på det. – Når jeg tenker etter, har jeg vel ikke det.

Guri nølte, merket uroen vokse. – Nå som det er langt på dag, er det da ganske rart? Hun må da vel ha våknet nå?

– Jo, alle tjenestejentene er på beina for lengst, til og med de som holdt ut til siste dansen.

– Kan du se etter henne? Så vi vet at alt er i orden.

– Ja, klart jeg kan, sa kokka og smilte, før hun forlot værelset og lukket døra etter seg.

– Hva er det? spurte Lars som måtte ha merket uroen hos Guri.

– Emma … Gammelkokka har ikke sett noe til henne i dag.

– Hun var sikkert oppe til ganske seint så det er ikke så rart om hun sover lenge.

– Nei … kanskje ikke.

Bekymringen for Emma ville likevel ikke gi seg. Når Guri tenkte etter, kunne hun ikke huske å ha sett noe til Emma på kvelden. Ikke etter samtalen med Gammelkokka, da jentungen hadde sittet og tjuvlyttet. Hun og Lars hadde vært så opptatt av hverandre, at hun helt hadde glemt å se etter henne. Hadde vel tenkt at hun klarte seg selv, fremmelig som hun var. Og Emma kjente jo mange av gjestene godt, som Stor-Ola og karene fra brakka.

Da Gammelkokka ei stund etter banket på døra på nytt, kom bekreftelsen hun hadde fryktet.

Kokka var svært alvorlig.

– Det er ingen som har sett noe til Emma. Verken i går kveld eller i dag.




Kapittel 1


Røros, juli 1876

– Jentungen kan da ikke bare å ha forsvunnet i løse lufta, sa Gammelkokka. Bekymringen sto å lese i det værbitte ansiktet.

Guri ble bare enda mer urolig, og hun klarte ikke å svare. Da hun skjønte at Emma var borte, hadde hun kledd på seg i en fart. Hun kastet et vemodig blikk på brudekjolen, den hang pent over stolryggen ved kommoden. Tenkte at hun aldri mer skulle ha på seg noe så fint. Samtidig kjente hun på en dyp takknemlighet for lånet, hvem nå eieren enn var. Selv om det var søndag, var det på med hverdagsklær nå. Hun hadde ikke noe finere.

Hun fryktet at noe hadde tilstøtt Emma. De var knyttet sterkere sammen nå som presten hadde velsignet ekteskapet mellom Lars og henne. Emma var formelt blitt pleiedattera deres. Men samtidig klarte ikke Guri la være å føle på skuffelse og irritasjon. Dette skulle ha vært en rolig og helt spesiell morgen for henne og Lars. En dag hvor de bare skulle hvile, og være der for hverandre. Guri hadde håpet på noen deilige timer før hun og Emma måtte tilbake til Bergstaden, der tjenesten hos Ingeniøren ventet. Og annet av plikter og arbeidsoppgaver de kunne bli pålagt av boktrykkerfamilien, om nå Ingeniøren mente de skulle hjelpe til hos dem også. Men hun skulle ikke klage, det var mange kvinner som ikke fikk seg ordentlig arbeid. Mora hadde jo vært en av dem, da foreldrene bodde på Røros.

– Vi får gå og se på kammerset til den unge tjenestejenta, sa hun med en stemme som ikke var helt stødig. Også Lars hadde fått på klærne i en fart. Han strøk hendene gjennom det bølgete håret, som ikke helt ville legge seg på plass.

– Jeg går ut og leter etter henne, sa han, og strøk på dør.

Værelset hvor Emma skulle ha sovet, hadde så vidt plass til et par smale senger. To tjenestejenter sov der til vanlig. Men nå som det var leid inn flere til å hjelpe til i bryllupet, hadde jentene ligget andføttes i den ene senga, mens Emma skulle ha delt plass med den unge innleide tausa i den andre.

– Men Emma viste seg visst aldri, sa kokka da hun og Guri var kommet inn i det trange værelset og så seg rundt.

Begge sengene var redd. Også ellers var det ryddig og rent i rommet hvor det knapt var plass til å rote. En krakk med et talglys sto som felles nattbord mellom sengene. En enkel liten kommode var klemt inn ved døra. Der hadde nok tjenestejentene de sparsomme eiendelene sine.

Guri bøyde seg ned og tittet for sikkerhets skyld inn under sengene. Hun så en slitt, liten koffert, og et knytte som innehold klær til en av jentene. Og noe som var pakket inn i gråpapir.

Med bange anelser og hurtig bankende hjerte dro Guri pakka fram.

– Klærne Emma skulle ha på i dag, lå i en pakke som denne her, sa hun med skjelvende stemme. Med fingre som kjentes kalde, løsnet hun forsiktig på hyssingen.

Da hun fikk den av og kunne brette papiret til side, kom hverdagstøyet til Emma til syne. Guri kjente hvordan kroppen stivnet. – Det er klærne hennes, gispet hun.

– Så Emma har ikke tatt på seg hverdagsklærne sine? sa kokka forskrekket. Og tilføyde: – Da kan hu i hvert fall ikke ha stukket av. For hu ville da ikke tatt av sted i festantrekket.

– Nei, hun ville ikke det, svarte Guri, som i en tåke. For den tykkere jakka til Emma lå der også.

Emma måtte ha forsvunnet i kun den tynne kjolen. Om hun hadde vært ute hele natta, ville hun garantert ha frosset, selv om det ikke hadde vært særlig kaldt.

– Hu kan ha lagt seg i et av uthusene, sa kokka, men lød ikke helt overbevist.

– Nei, det tror jeg ikke hun har gjort. Hun var så redd for den fine kjolen, og lovde på tro og ære å være forsiktig med den. Hun drakk ikke noe heller, ja, av brennevin mener jeg. Hun virket da helt som vanlig da vi snakket med henne ved vedskjulet etter middagen?

Tankene gikk tilbake til samtalen hun hadde hatt med kokka, den Emma hadde tjuvlyttet til. Kunne det være at Emma var blitt lei seg og fornærmet da hun fikk høre at hun ikke kunne sove med henne og Lars? Det slo henne at hun og Emma ikke hadde vært fra hverandre en eneste natt siden de møttes i høyløa på vei inn til Bergstaden. De hadde alltid ligget andføttes sammen i senga, bortsett fra disse få dagene hos Ingeniøren. Og da hadde de ligget nærmest vegg i vegg.

– Kan Emma ha misforstått ordene som falt da vi pratet ved vedskjulet? spurte hun kokka. – At hun kan ha tenkt at Lars og jeg ikke ville ha mer med henne å gjøre, da jeg sa at hun ikke kunne være sammen med oss på kammerset?

– Nei … hu kan nå vel ikke ha fått noe sånt om bakfoten. Hu er da så voksen blitt, at hu må skjønne såpass at du og Lars ville være for dere sjøl på bryllupsnatta.

Guri var slett ikke sikker på hva hun skulle mene. – Du tror ikke hun kan ha tenkt at Lars og jeg ikke ville ha henne likevel, nå som vi var gift? At vi vil være for oss selv hver gang vi treffes, siden vi ikke skal bo sammen det neste året?

– Nei, det ville da vært mer enn merkelig, spør du meg, mente kokka. – Hu har da fått med seg at du og Lars gifta dere nettopp for å kunne ta dere av henne, så hu slipper å bli plassert hos noen hu ikke kjenner, og som kanskje ikke er så snille.

– Jo, det har du sikkert rett i. Men jeg vet så lite om hvordan hun har hatt det før, hva slags bagasje hun har med seg i sekken.

– Jo, sånn er det vel, sukket kokka. – Hu veit å lukke munnen om fortida si, den vesle skapningen. Men jeg har nå ingen tro som helst på at Emma skal ha rømt.

Guri håpet inderlig at kokka hadde rett. Innerst inne trodde hun jo det samme. Samtidig var hun ikke trygg på hva Emma kunne finne på å gjøre. Hun var kjapp i munntøyet, og kunne få seg til å si så mye rart. Kunne hun ha sagt et eller annet som var blitt tatt feil opp av noen, forstått i vond og verste mening?

Men kanskje var det så enkelt at hun rett og slett ikke hadde funnet rommet der hun skulle sove, og derfor hadde lagt seg et annet sted på den store gården.

De forhørte seg hos alle innejentene og folk de ellers traff i huset, sånne som hadde ligget over. Ingen kunne huske å ha sett noe til Emma siden tidlig kvelden før. Så at hun var i våningshuset, var lite trolig.

– Vi får gjøre oss en tur ut og høre om noen har sett henne, sa kokka. – Ruske litt liv i slusken som ligger og sover fylla av seg. De kan uansett begynne å våkne nå. Jeg skal få med Svensken til å hjelpe oss.

De forlot det trange kammerset og gikk ut av huset. Svensken, Stor-Ola og et par av de andre som satt der ute, virket som de nettopp hadde våknet. Heller ikke de kunne huske å ha sett Emma siden tidlig kvelden før.

– Dere får bli med og lete, sa kokka med en bestemt mine.

I det samme kom Lars. Selv om hun engstet seg for Emma, kjente Guri hvor stolt hun var av den kjekke mannen sin. Og tanken på det de hadde gjort denne natta, og nå på morgenen, fikk henne til å rødme og bli varm helt ned til tærne.

– Har dere ikke funnet Emma? spurte han, og det var lett å høre at han var bekymret.

– Nei, svarte hun. – Ingen har sett henne. Ikke inne i huset, i hvert fall.

– Vi tar oss en runde og ser etter henne, sa Stor-Ola. – Svensken, Lars og jeg kan gjøre oss en sving utafor tunet. Så kan dere se innom alle uthusene, om hun kanskje har sovnet i høyet eller noe sånt.

Guri tittet seg rundt. Det var adskillig roligere på tunet enn det hadde vært dagen før. Fortsatt lå det bryllupsgjester rundt omkring som samlet krefter etter gårsdagens festligheter. Kunne Emma ha slått seg sammen med noen av dem? Hun kjente tross alt slusken i brakka godt, og de hadde et vennskapelig glimt i øyet til henne. Hun var blitt som en liten hundevalp for dem, ivrig og for det meste glad.

Siden hendelsen med Krølle den første natta i brakka, var verken hun selv eller Emma blitt utsatt for flere ubehageligheter. Tvert imot hadde karene satt sin ære i å beskytte dem. Og særlig Emma, som hadde brakt både liv og leven inn i brakka med alt det rare hun kunne få seg til å si.

– Vi får lete grundig gjennom uthusene i tur og orden, sa Gammelkokka. Hun klemte hånda til Guri, det kjentes overraskende godt. – Vi finner henne snart, skal du se.

– Jeg er så glad for at jeg har deg, sa Guri, og ble blank i øynene.

– Og jeg deg, sa kokka og smilte. – Ja, dere begge. Emma er jo nesten blitt som … Ja, jeg er nå lissom blitt veldig glad i den rare jentungen.

Guri klarte ikke si noe, nikket bare og måtte svelge. Hun så seg rundt på ny. Uthusene på den store gården var mange. Fjøs og låve lå ved siden av hverandre. En stor stall vendte mot tunet. Det gjorde også flere mindre bygninger som sikkert var fjøs for sau og gris og kanskje annet småfe også. Og naturligvis et staselig stabbur og et like flott loft. Enda lå det andre hus i forskjellig størrelse litt bortafor, kanskje eldhus, og forskjellige slags skur. Og vedskjulet hun og kokka hadde sittet utenfor dagen før, og veslehuset bak det igjen. Det ville ta tid å søke gjennom alt.

– Ville vi ikke hørt henne rope og banke om hun uforvarende var blitt stengt inne i noen av uthusene? undret Guri mens hun lot blikket gli over alle bygningene.

– Jo, kanskje, om hu er våken, sa kokka. – Vi får bare leite så godt vi formår.

Etter å ha lett grundig og lenge gjennom alle bygningene, møttes de ute på tunet. Lars, Svensken, Stor-Ola og slusken som hadde vært i stand til å delta, var også kommet tilbake

Alle ristet på hodet. Ingen hadde sett noe til Emma, eller møtt noen som hadde sett henne, siden tidlig på bryllupskvelden. Guri begynte for alvor å bli bekymret. De hadde ropt navnet til Emma mens de lette, i tilfelle hun ikke kunne bevege seg. Men noe svar hadde de ikke fått, ikke fra henne. I stedet hadde de vekket mang en gjest som hadde stukket seg bort for å sove av seg rusen.

– Er det noen flere steder vi kan lete? sa Guri. Hun greide ikke å skjule den voksende desperasjonen.

Hun følte med hele kroppen at noe veldig galt hadde skjedd. Ikke minst fordi Emma fortsatt var ikledd den fine, gule kjolen.

– Hun kommer til rette, skal du se, sa Stor-Ola. Men Guri mente seg å merke at han ikke lød helt overbevist. Han sa det nok mest for å trøste.

– Kanskje bør vi forhøre oss på nabogårdene, mente Gammelkokka. – Kan ikke dere karene dele på dere og høre med de nærmeste naboene om noen har sett noe.

– Har hun dratt sin kos i løpet av natta, er det vel knapt noen som har sett noe, sa Stor-Ola. – Men så klart, vi kan gjøre oss en sving. Sørover eller vestover er ingen gårder i nærheten, så vi får høre på plassene i retning Røros og nordover.

– Hva skal vi gjøre da? sa Guri fortvilet. Hun hadde ikke det minste lyst til å bli sittende uvirksom, men de hadde jo gjennomsøkt alt som var av hus på gården.

– Hu kan kanskje ha gått ut i skogen, sa Gammelkokka nølende.

– Hvorfor i all verden skulle hun ha gjort det, uten å skifte klær? sa Guri og kjente at tårene presset på. – Hun som er så redd for finkjolen. Hun var jo så inderlig stolt av den.

– Nei, ikke veit jeg, men hu må da være en plass. Jentungen kan da ikke bare ha forsvunnet som røyk i løse lufta.

De ble stående tause og tafatte. Guri løftet blikket og lot det følge skogkanten der den løp langs jordet, atskilt med et skråstilt gjerde av enkel plank. Lars og de andre karene hadde alt gått av sted for å oppsøke nabogårdene.

– Hva er det for slags hus som ligger der oppe? spurte Guri og pekte.

– Det må være smia, sa kokka. – Det er jo vanlig å sette den opp et stykke fra tunet, i tilfelle av brann.

– Har karene vært og sett i den, tror du?

– Sannelig om jeg veit. Den ligger jo i utkanten, så kanskje har dem ikke tenkt så langt. Jeg tror kanskje dem bare var innom løene ute på jordene, og de var tomme. Ja, for høy også. Ikke noe å sove i. Tørrhøyet skal jo ikke kjøres i hus før ut i august.

– Jeg går og ser i smia, sa Guri bestemt. – Bedre det enn å stå her og ikke vite hva vi skal gjøre.

– Gjør du det, så venter jeg her på tunet imens, i fall hu skulle komme til rette av seg sjøl. Kan jo være at hu har sine grunner, uten at jeg veit hva det skulle være.

– Nei, ikke jeg heller, sa Guri og kjente på en gryende panikk. Den var blandet med fryktelig dårlig samvittighet.

For hun hadde jo helt glemt Emma kvelden før.

Bare tenkt på Lars og seg selv, og gleden og nytelsen de endelig hadde fått føle på sammen.

Kanskje var dette straffen?

